РЕШЕНИЕ НА КОМИСИЯТА
от 25 март 2008 година
за определяне на количествата метилбромид, разрешени за употреба за критични нужди в Общността от 1 януари до 31 декември 2008 г. съгласно Регламент (ЕО) № 2037/2000 относно вещества, които нарушават озоновия слой
(нотифицирано под номер C(2008) 1053)
(само текстовете на полски и испански език са автентични)
(2008/320/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2037/2000 на Европейския парламент и на Съвета от 29 юни 2000 г. относно вещества, които нарушават озоновия слой (1), и по-специално член 3, параграф 2, точка ii) от него,
като има предвид, че:
(1)
В член 3, параграф 2, точка i), буква г) и в член 4, параграф 2, точка i), буква г) от Регламент (ЕО) № 2037/2000 се забранява производството, вноса и пускането на пазара на метилбромид за обща употреба след 31 декември 2004 г., освен, между другото (2), за критични нужди в съответствие с член 3, параграф 2, точка ii) и критериите, изложени в Решение IX/6 на страните по Монреалския протокол, заедно с всички други приложими критерии, договорени между страните. Изключенията за критични нужди са предвидени като ограничени дерогации, за да осигурят кратък период от време за прилагане на други варианти.
(2)
В Решение IX/6 се посочва, че метилбромидът следва да се определи като „критичен“ само ако заявителят установи, че липсата на наличност от метилбромид за конкретната употреба ще доведе до значително смущение на пазара; както и че не съществуват други технически или икономически оправдани алтернативни вещества или заместители на разположение на този потребител, които са приемливи от гледна точка на околната среда и здравето и са подходящи за селскостопанските култури и обстоятелствата на избора. Освен това, производството и използването, ако има такова, на метилбромид за критични нужди следва да бъде разрешено само ако са предприети всички технически и икономически приложими стъпки за свеждане до минимум на критичната употреба и всички емисии на метилбромид, свързани с това. Заявителят следва също така да покаже, че се полагат съответните усилия за оценяване, пускане на пазара и осигуряване на регулаторно одобрение на алтернативите и заместителите на национално ниво, както и че са внедрени научноизследователски програми за развитие и приложение на алтернативи и заместители.
(3)
Комисията получи шест предложения за използване на метилбромид за критични нужди от две държави-членки за общо 245 146 kg, от Полша (12 995 kg) и от Испания (232 151 kg).
(4)
Комисията приложи критериите, включени в Решение IX/6 и член 3, параграф 2, точка ii) от Регламент (ЕО) № 2037/2000, за да определи количеството метилбромид, което може да бъде разрешено за използване при критични нужди през 2008 г. Комисията, след съгласуване с държавите-членки, установи, че Общността разполага с подходящи алтернативи, които са добили по-широко разпространение в много от страните по Монреалския протокол в периода след съставянето на предложенията за използване за критични нужди от държавите-членки. В резултат на това Комисията определи, че 212 671 kg метилбромид могат да бъдат използвани през 2008 г. за удовлетворяване на критични нужди в държавите-членки, поискали употреба на метилбромид. Това количество се равнява на 1,1 % от потреблението на метилбромид през 1991 г. в Европейската общност и свидетелства, че повече от 98,9 % метилбромид са били заменени с алтернативни вещества. Категориите вещества за критични нужди съответстват на определените в таблица А към Решение XIX/9 на деветнадесетата среща на страните по Монреалския протокол (3).
(5)
В член 3, параграф 2, точка ii) се изисква Комисията също да определи кои потребители могат да се възползват от изключението за употреба за критични нужди. По силата на член 17, параграф 2 държавите-членки трябва да определят минималните изисквания за квалификация на персонала, участващ в приложението на метилбромид, и тъй като фумигацията е единствената употреба, Комисията определи, че лицата, извършващи фумигация с метилбромид, са единствените потребители, предложени от държавите-членки и одобрени от Комисията за употреба на метилбромид за критични нужди. Лицата, извършващи фумигация, са квалифицирани да го прилагат по безопасен начин; държавите-членки са въвели процедури за определяне на такива лица на своята територия, на които е позволено да използват метилбромид за критични нужди.
(6)
В Решение IX/6 се посочва, че производството и използването на метилбромид за критични нужди следва да бъде разрешено единствено ако метилбромид не е наличен в съществуващите запаси от регенериран или рециклиран метилбромид. В член 3, параграф 2, точка ii) се посочва, че производството и вноса на метилбромид се позволява само ако в никоя от страните няма наличен преработен или регенериран метилбромид. В съответствие с Решение IX/6 и член 3, параграф 2, точка ii) Комисията определи, че за критични нужди са налични запаси от 6 296,744 kg.
(7)
Член 4, параграф 2, точка ii) посочва че, при спазване на член 4, параграф 4, след 31 декември 2005 г. се забраняват пускането на пазара и употребата на метилбромид от предприемачи, различни от производителите и вносителите. Член 4, параграф 4 посочва, че член 4, параграф 2 не се прилага при пускането на пазара и употребата на контролирани вещества, ако те се използват за посрещане на критични нужди по одобрени заявления на ползвателите, определени в разпоредбите на член 3, параграф 2.
Следователно, освен производителите и вносителите, лицата, извършващи фумигация, регистрирани от Комисията през 2008 г., следва да получат разрешение за пускане на метилбромид на пазара и използването му за критични нужди след 31 декември 2007 г. Лицата, извършващи фумигация, по принцип изискват от вносителя както внос, така и доставка на метилбромид. На лицата, извършващи фумигация, регистрирани от Комисията за критични нужди през 2007 г, следва да бъде разрешено да използват през 2008 г. останалите количества метилбромид, които не са били използвани през 2007 г. (наричани „запаси“). Европейската комисия въведе лицензионни процедури за намаляване на подобни запаси от метилбромид преди допълнителен внос или производство на метилбромид за посрещане на критични нужди през 2008 г. по одобрени заявления.
(8)
Тъй като употребата за критични нужди на метилбромид се прилага от 1 януари 2008 г. и за да се гарантира, че заинтересованите фирми и оператори могат да се възползват от системата за лицензиране, е уместно настоящото решение да се прилага от тази дата.
(9)
Мерките, предвидени в настоящото решение, са в съответствие със становището на комитета, създаден съгласно член 18 от Регламент (ЕО) № 2037/2000,
ПРИЕ НАСТОЯЩОТО РЕШЕНИЕ:
Член 1
На Кралство Испания и на Република Полша се разрешава използването на общо 212 671 kg метилбромид за критични нужди от 1 януари до 31 декември 2008 г. според определените количества и категории за употреба, описани в приложения 1-2.
Член 2
Запасите, обявени в наличност за критични нужди от компетентните органи на всяка държава-членка, се приспадат от количеството, което може да бъде внесено или произведено за неотложните нужди на съответната държава-членка.
Член 3
Настоящото решение се прилага от 1 януари 2008 г. до 31 декември 2008 г.
Член 4
Адресати на настоящото решение са Кралство Испания и Република Полша.
Съставено в Брюксел на 25 март 2008 година.